6.4.2022
SK
Úradný vestník Európskej únie
C 152/153
1.4.
Finanční sprostredkovatelia by mali byť zo systému EÚ na obchodovanie s emisiami vylúčení, aby s emisnými kvótami mohli obchodovať len zariadenia, ktoré pri výrobnom procese vypúšťajú oxid uhličitý.
Zámerom je vylúčiť riziko prípadných špekulácií.
Ide o podobný prístup, aký sa uplatňuje v Číne, kde majú finančné inštitúcie zakázané zapájať sa do tamojšieho systému obchodovania s emisnými kvótami. 1.5.
Väčšina dopravy mimo EHP prechádza centrálnymi uzlami v rámci alebo mimo EHP.
V súčasnosti má väčšina cestujúcich viacero možností letu mimo EHP – tak cez vnútorné, ako aj cez vonkajšie uzly.
So zvýšenými nákladmi na ETS však existuje značné riziko, že prevádzkovatelia z EHP budú oslabení z dôvodu lacnejšej ponuky prevádzkovateľov so sídlom v uzloch mimo EHP.
Aby sa tomu zabránilo, musí sa prideľovanie bezodplatných kvót ETS nahradiť cieleným mechanizmom proti konkurenčným nevýhodám v snahe chrániť európske letecké spoločnosti a európske uzly. 1.6.
EÚ musí podporovať ambicióznejšiu a jednotnejšiu celosvetovú reguláciu stanovovania cien uhlíka a musí mať mandát na rokovanie o tejto otázke na celosvetovej úrovni.
Okrem tohto globálneho mandátu navrhujeme uplatňovanie jedného z týchto mechanizmov alebo obidva mechanizmy s cieľom zabezpečiť spravodlivé a udržateľné vykonávanie ETS a podporiť širšiu vykonávaciu základňu v krátkodobom horizonte: a) zriadenie mechanizmu kompenzácie uhlíka na hraniciach; b) nahradenie systému bezodplatného prideľovania kvót cielenou ochranou pred nekalou hospodárskou súťažou. 1.7.
ETS by mal podporovať prechod na udržateľnejšie druhy dopravy, a to aj v rámci odvetvia leteckej dopravy, a preto by mal propagovať obmedzenie využívania súkromnej leteckej dopravy.
ETS by mal podporovať využívanie udržateľnej hromadnej dopravy, a tým nútiť pasažierov súkromných lietadiel, aby platili vyššie poplatky. 1.8.
Príjmy z ETS by sa mali investovať do rozvojových projektov, ktoré budú ďalej redukovať vplyv leteckej dopravy na životné prostredie, a to podporou znižovania nákladov a väčšieho využívania udržateľných leteckých palív.
Mal by tiež podporiť prechod letísk, dodávateľov palív a poskytovateľov pozemnej obsluhy na nové predpisy, ktorými sa má na základe návrhu ReFuelEU riadiť používanie udržateľných leteckých palív na európskych letiskách.
Z týchto príjmov by sa mala financovať aj spravodlivá transformácia na podporu pracovníkov v sektore letectva, ktorí boli negatívne postihnutí zmenou klímy.
Na tento účel by sa mal vytvoriť sociálny fond v oblasti letectva, ktorý pracovníkom v sektore leteckej dopravy zabezpečí odbornú prípravu a pripraví ich na transformáciu.
Takýto fond by mohla spravovať Európska komisia s podporou zamestnávateľov aj odborových zväzov. 1.9.
Návrh by mal prostredníctvom ETS podnietiť prevádzkovateľov, aby rozvíjali intermodálne dopravné siete na svojich hlavných uzloch s cieľom rozšíriť sieť svojich destinácií a zároveň obmedziť zbytočné lety na veľmi krátke vzdialenosti.
To by sa mohlo podporiť zvýšením úrovne bezodplatných kvót na iné miesta v sieti leteckej spoločnosti do oblastí, ktoré nemajú vhodné železničné spojenia. 1.10.
V otázke pokračujúceho vplyvu revidovaného systému obchodovania s emisiami počas jeho vykonávania by mala EÚ spolupracovať s európskymi zamestnaneckými radami, výbormi pre sektorový sociálny dialóg a inými spoločnými fórami, ako napríklad okrúhlym stolom pre letectvo.
Osobitná pozornosť by sa mala venovať sociálnemu dialógu s pracovníkmi a pochopeniu potrieb a obáv, ktoré majú v súvislosti s udržateľným letectvom. 1.11.
Malo by sa zachovať osobitné postavenie najvzdialenejších regiónov EÚ, ktoré by mali byť vyňaté z ETS podľa článku 349 ZFEÚ umožňujúceho výnimky z uplatňovania práva EÚ v týchto regiónoch.
2.
Všeobecné pripomienky 2.1.
Vítame iniciatívu Komisie, ktorou sa mení smernica 2003/87/ES, pokiaľ ide o príspevok leteckej dopravy k cieľu Únie v oblasti znižovania emisií v celom hospodárstve.
Napriek tomu, že letecká doprava a všetky subjekty, ktoré sú jej súčasťou, nie sú najväčším producentom emisií v spoločnosti a ani len v doprave, musia prispieť svojim podielom k snahám o dosiahnutie udržateľného letectva a splnenie našich cieľov v oblasti klímy stanovenými v Parížskej dohode a v balíku „Fit for 55“. 2.2.
Prostredníctvom takýchto iniciatív, zapojenia zainteresovaných strán a sociálneho dialógu je možné zmierniť mnohé sociálne a hospodárske hrozby pre pracovníkov v odvetví letectva.
Privítali by sme snahy Komisie zabezpečiť, aby boli všetky zainteresované strany, najmä odborové zväzy a európske zamestnanecké rady zapojené do problematiky zmeny klímy a spravodlivej transformácie počas celého procesu rokovania o tomto návrhu, ako aj do všetkých budúcich činností v oblasti udržateľnej leteckej dopravy.